CELEX: 52018PC0354
Language: ro
Date: 2018-05-24
Title: Propunere de REGULAMENT AL PARLAMENTULUI EUROPEAN ȘI AL CONSILIULUI privind informările referitoare la investițiile durabile și riscurile legate de durabilitate și de modificare a Directivei (UE) 2016/2341

COMISIA EUROPEANĂ
            Bruxelles, 24.5.2018
            COM(2018) 354 final
            2018/0179(COD)
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            privind informările referitoare la investițiile durabile și riscurile legate de durabilitate și de modificare a Directivei (UE) 2016/2341
            (Text cu relevanță pentru SEE)
            {SEC(2018) 257 final}{SWD(2018) 264 final}{SWD(2018) 265 final}
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Prezenta propunere face parte dintr-o inițiativă mai amplă a Comisiei privind dezvoltarea durabilă. Aceasta pune bazele unui cadru UE care așază considerentele de mediu, sociale și de guvernanță (MSG) în centrul sistemului financiar, pentru a contribui la transformarea economiei europene într-un sistem circular, mai ecologic și mai rezilient. Factorii MSG trebuie să fie avuți în vedere atunci când se iau decizii privind investițiile, astfel încât investițiile să fie mai durabile. 
            
            
               Prezenta propunere și actele legislative propuse împreună cu aceasta au scopul de a integra considerentele MSG în procesul de investiții și în procesul consultativ în mod consecvent la nivelul tuturor sectoarelor. Aceasta ar trebui să asigure faptul că participanții la piața financiară – societățile de administrare a organismelor de plasament colectiv în valori mobiliare (OPCVM), administratorii de fonduri de investiții alternative (AFIA), întreprinderile de asigurare, instituțiile pentru furnizarea de pensii ocupaționale (IORP), administratorii fondurilor europene cu capital de risc (EuVECA), administratorii fondurilor europene de antreprenoriat social (EuSEF) și firmele de investiții – care primesc de la clienții sau beneficiarii lor un mandat privind luarea de decizii privind investițiile în numele lor integrează aspectele MSG în procesul lor intern și își informează clienții în acest sens. Prezenta propunere intenționează să asigure, de asemenea, faptul că firmele de investiții și intermediarii de asigurări care oferă consultanță au în vedere MSG ca vectori de valoare în cadrul consultanței pe care o oferă ca parte a responsabilităților lor față de investitori, precum și faptul că le furnizează investitorilor informațiile aferente. În plus, pentru a ajuta investitorii să compare amprenta de carbon a investițiilor, propunerile introduc noi categorii de criterii de referință pentru activitățile cu impact scăzut și cu impact pozitiv în ceea ce privește emisiile de dioxid de carbon. Aceste propuneri care se consolidează reciproc ar trebui să faciliteze investițiile în proiecte și active durabile în întreaga UE.
            
            
               Pachetul Comisiei se înscrie în eforturile globale către o economie mai durabilă. Guverne din întreaga lume au ales o orientare mai sustenabilă pentru planeta noastră și pentru economia noastră, adoptând Acordul de la Paris din 2016 privind schimbările climatice și Agenda 2030 a Organizației Națiunilor Unite pentru dezvoltare durabilă. 
            
            
               UE este angajată în direcția unei dezvoltări care să satisfacă nevoile prezente fără a compromite capacitatea generațiilor viitoare de a răspunde propriilor nevoi. Durabilitatea se află de multă vreme în centrul proiectului european. Tratatele UE recunosc dimensiunile sociale și de mediu și faptul că acestea trebuie să fie abordate împreună.
            
            
               Comunicarea din 2016 a Comisiei privind următorii pași către un viitor european durabil
                  1
                asociază obiectivele de dezvoltare durabilă (ODD) ale Agendei 2030 a Organizației Națiunilor Unite pentru dezvoltare durabilă cu cadrul european de politici pentru a asigura că toate acțiunile și inițiativele de politică ale UE, din interiorul UE sau de la nivel global, integrează ODD încă de la început. UE este de asemenea pe deplin angajată în direcția atingerii obiectivelor UE 2030 în materie de climă și energie și în direcția integrării dezvoltării durabile în politicile UE, astfel cum a anunțat Jean-Claude Juncker în Orientările politice din 2014 ale Comisiei Europene
                  2
               . Prin urmare, multe dintre prioritățile în materie de politică ale Comisiei Europene pentru perioada 2014-2020 contribuie la obiectivele UE privind schimbările climatice și pun în aplicare Agenda 2030 pentru dezvoltare durabilă. Printre acestea se numără Planul de investiții pentru Europa
                  3
               , Pachetul de măsuri privind economia circulară, Pachetul privind uniunea energetică, revizuirea Strategiei UE în domeniul bioeconomiei
                  4
               , uniunea piețelor de capital
                  5
                și bugetul UE pentru perioada 2014-2020, inclusiv Fondul de coeziune și proiectele de cercetare. În plus, Comisia a lansat o platformă multipartită pentru monitorizarea și schimbul de bune practici privind punerea în aplicare a ODD.
            
            
               Atingerea obiectivelor UE în materie de durabilitate necesită investiții importante. Se estimează că sunt necesare investiții anuale suplimentare de 180 de miliarde EUR doar pentru atingerea obiectivelor în domeniul climei și energiei până în 2030
                  6
               . O parte substanțială a acestor fluxuri financiare trebuie să provină din sectorul privat. Acoperirea acestei nevoi în materie de investiții înseamnă reorientarea semnificativă a fluxurilor de capital privat către investiții mai durabile și impune o regândire de ansamblu a cadrului financiar european.
            
            
               În acest context, în decembrie 2016, Comisia a instituit un grup de experți la nivel înalt pentru a elabora o strategie globală și cuprinzătoare a UE în materie de finanțare durabilă. Raportul grupului, publicat la 31 ianuarie 2018, a oferit o viziune cuprinzătoare asupra finanțării durabile pentru Europa și a identificat două imperative pentru sistemul financiar european. Primul este îmbunătățirea contribuției sistemului financiar la creșterea durabilă și favorabilă incluziunii. Cel de al doilea este consolidarea stabilității financiare prin integrarea factorilor de mediu, sociali și de guvernanță în procesul de luare a deciziilor privind investițiile. Ca urmare, la 7 martie 2018, Comisia a publicat un Plan de acțiune privind finanțarea creșterii durabile
                  7
               .
            
            
               Produsele financiare, fie că sunt fonduri de investiții, produse de asigurări de viață sau produse de pensii, și serviciile de administrare de portofolii sunt furnizate pentru a pune în comun capitalul investitorilor și a investi acest capital în mod colectiv prin intermediul unui portofoliu de instrumente financiare, precum acțiuni, obligațiuni și alte titluri de valoare. Deși normele existente în Directiva 2009/65/CE
                  8
               , Directiva 2009/138/CE
                  9
               , Directiva 2011/61/UE
                  10
               , Directiva 2014/65/UE
                  11
                și Directiva (UE) 2016/2341
                  12
                impun investitorilor instituționali și administratorilor de active să acționeze în interesul clienților lor și să permită integrarea riscurilor legate de durabilitate, aceștia nu iau în considerare în mod sistematic și nu integrează aceste riscuri în mod consecvent în deciziile lor privind investițiile și în procesele de informare. 
            
            
               Directiva 2009/65/CE și Directiva 2011/61/UE sunt completate de patru cadre privind fondurile: 
            
            
               ·Regulamentul (UE) nr. 345/2013 privind fondurile europene cu capital de risc
                  13
               , 
            
            
               ·Regulamentul (UE) nr. 346/2013 privind fondurile europene de antreprenoriat social
                  14
               , 
            
            
               ·Regulamentul (UE) nr. 2015/760 privind fondurile europene de investiții pe termen lung
                  15
                și 
            
            
               ·Regulamentul (UE) nr. 2017/1131 privind fondurile de piață monetară
                  16
               .
            
            
               Mediul de reglementare în ceea ce privește produsele financiare este completat de normele privind distribuția, inclusiv de normele privind consultanța, stabilite în Directiva 2014/65/UE și Directiva (UE) 2016/97
                  17
               . Aceste directive impun firmelor de investiții și intermediarilor de asigurări care oferă consultanță să acționeze în interesul clienților lor, dar nu le impun să ia în considerare în mod explicit aspectele MSG în consultanța pe care o oferă, nici să comunice aceste considerente.
            
            
               Directiva (UE) 2016/2341 reprezintă un prim pas către un cadru mai concis privind informarea în sectorul serviciilor financiare în legătură cu factorii MSG. Directiva (UE) 2017/828
                  18
                privind implicarea pe termen lung a acționarilor a sporit obligațiile de transparență pentru investitorii instituționali și administratorii de active, impunându-le să elaboreze și să comunice o strategie privind implicarea, incluzând o descriere a modului în care monitorizează societățile comerciale în care s-a investit în ceea ce privește performanțele nefinanciare, impactul social și asupra mediului și guvernanța corporativă și să comunice anual modul în care politica lor de implicare a acționarilor a fost pusă în aplicare. Cu toate acestea, există încă o lipsă de transparență privind modul în care investitorii instituționali, administratorii de active și consultanții financiari iau în considerare riscurile în ceea ce privește durabilitatea în procesele lor decizionale sau consultative. Ca urmare, clienții lor nu obțin toate informațiile care ar trebui să stea la baza deciziilor sau a recomandărilor lor privind investițiile. În plus, întreprinderile care fac obiectul Directivei 2014/95/UE
                  19
                în ceea ce privește prezentarea de informații nefinanciare și de informații privind diversitatea de către anumite întreprinderi și grupuri mari, care a modificat Directiva 2013/34/UE
                  20
                privind situațiile financiare anuale, situațiile financiare consolidate și rapoartele conexe, întocmesc declarații nefinanciare referitoare la dezvoltarea, performanțele și poziția întreprinderilor, precum și la impactul activităților acestora în legătură cu inter alia aspectele de mediu, sociale și privind forța de muncă.
            
            
               •Coerența cu dispozițiile existente în domeniul de politică vizat
            
         
         
            
               
                  Prezenta propunere introducere cerințe suplimentare față de elementele existente ale legislației relevante. Aceste noi elemente sunt coerente cu obiectivele dispozițiilor existente în domeniul de politică vizat, în special Directiva 2009/65/CE, Directiva 2009/138/CE, Directiva 2011/61/UE, Directiva 2014/65/UE, Directiva (UE) 2016/97, Directiva (UE) 2016/2341, Regulamentul (UE) nr. 345/2013, Regulamentul (UE) nr. 346/2013 și Regulamentul (UE) 2015/760. Propunerea aliniază normele diferitelor cadre legislative și păstrează coerența cu acestea.
               
            
            
               •Coerența cu alte politici ale Uniunii
            
            
               Europa se confruntă din ce în ce mai mult cu consecințele catastrofale și imprevizibile ale schimbărilor climatice și ale epuizării resurselor. Din acest motiv, o creștere economică mai durabilă, însemnând tranziția către o econome circulară, cu emisii scăzute de dioxid de carbon și mai eficientă din punctul de vedere al utilizării resurselor, o mai mare transparență și o viziune și o planificare pe termen lung, cu asigurarea concomitentă a stabilității sistemului financiar, sunt esențiale pentru competitivitatea pe termen lung a economiei UE. Deoarece sistemul financiar are un rol vital în această strategie, trebuie să stimulăm capitalul privat către investiții mai durabile. Această gândire stă la baza proiectului uniunii piețelor de capital (UPC)
                  21
               . 
            
            
               Prezenta propunere este complementară acestui obiectiv și reprezintă o acțiune prioritară în evaluarea la jumătatea perioadei privind UPC, deoarece conține măsuri pentru valorificarea puterii de transformare a tehnologiei financiare și pentru redirecționarea capitalului privat către investiții durabile. Propunerea contribuie la dezvoltarea unor piețe de capital mai integrate facilitând valorificarea de către investitori a avantajelor pieței unice, concomitent cu luarea unor decizii în cunoștință de cauză.
            
            
               
                  Prezenta propunere face parte dintr-un pachet mai cuprinzător al UE care vizează realizarea agendei UE privind schimbările climatice și dezvoltarea durabilă și contribuie la atingerea obiectivelor Uniunii privind energia și schimbările climatice pentru perioada 2014-2020, precum politica pentru un aer curat, Pachetul de măsuri privind energia circulară, strategia privind uniunea energetică, incluzând pachetul „Energie curată pentru toți europenii” și strategia UE privind adaptarea la schimbările climatice. Spre deosebire de celelalte inițiative ale UE, prezenta propunere se concentrează în mod clar pe aspectele finanțării din partea sectorului privat. Aceasta este în concordanță cu revizuirea Sistemului european de supraveghere financiară
                     22
                  , care prevede modificări ale regulamentelor de instituire a Autorității Bancare Europene
                     23
                  , a Autorității Europene de Asigurări și Pensii Ocupaționale
                     24
                   și a Autorității Europene pentru Valori Mobiliare și Piețe
                     25
                  , astfel încât autoritățile să ia în considerare riscurile legate de factorii de mediu, sociali și de guvernanță atunci când își îndeplinesc atribuțiile. În acest mod, se asigură o mai mare compatibilitate a activităților de pe piața financiară cu obiectivele durabile. Propunerea Comisiei privind un produs paneuropean de pensii personale (PEPP) prevede mai multe informări cu privire la factorii MSG
                     26
                  .
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temeiul juridic
            
            
               
                  Prezenta propunere se încadrează în domeniul competenței partajate în conformitate cu articolul 4 alineatul (2) litera (a) din Tratatul privind funcționarea Uniunii Europene (TFUE) și se bazează pe articolul 114 din TFUE care permite adoptarea de măsuri pentru apropierea dispozițiilor naționale care au ca obiect instituirea și funcționarea pieței interne.
               
               
                  Informările prezentate investitorilor finali consolidează protecția acestora deoarece au ca scop luarea de către aceștia a unor decizii mai bine informate privind opțiunile de investiții. În prezent, investitorii finali nu pot beneficia pe deplin de avantajele pieței interne deoarece nu există un cadru specific și coerent de informare privind integrarea riscurilor MSG de către administratorii de active, inclusiv firmele de investiții care furnizează servicii de administrare de portofolii, IORP și alți furnizori de pensii, întreprinderile de asigurare care furnizează produse de investiții bazate pe asigurări (IBIP), intermediarii de asigurări și firmele de investiții care oferă consultanță. În plus, investitorii finali nu beneficiază în prezent de informări coerente cu privire la produsele și serviciile financiare care vizează investiții durabile. 
               
               
                  Analiza efectuată ca parte a Raportului privind evaluarea impactului indică faptul că participanții la piețele financiare și consultanții financiari nu dispun de stimulente de reglementare pentru a informa investitorii finali cu privire la modul în care integrează factorii legați de durabilitate în procesul lor de luare a deciziilor privind investițiile. Acest lucru, la rândul său, face alegerile în cunoștință de cauză în materie de investiții mai dificile și mai costisitoare pentru investitorii finali. Informările în sectorul administrării activelor, al asigurărilor și al pensiilor rămân nesistematice și lipsite de coerență, nereușind să asigure comparabilitatea produselor. 
               
               
                  Raportul privind evaluarea impactului a identificat diferențe considerabile între statele membre și între sectoarele serviciilor financiare. Există, de asemenea, o dezvoltare paralelă a practicilor de piață bazate pe priorități stabilite din perspectivă comercială care dau naștere unor rezultate divergente și cauzează astfel o fragmentare și mai mare, inutilă, a pieței. Divergențele care caracterizează standardele de informare și practicile de piață fac foarte dificilă compararea diferitelor produse și servicii financiare, generează condiții inechitabile pentru diferitele produse și servicii financiare, diferiții producători și diferitele canale de distribuție și creează bariere suplimentare în calea pieței interne. Divergențele produc, de asemenea, confuzie în rândul investitorilor finali și denaturează deciziile acestora privind investițiile, reducând oportunitățile pentru investiții durabile. Cerințele și abordările diferite obstrucționează libertățile fundamentale și au astfel un efect direct asupra funcționării pieței interne. În plus, pentru a răspunde Acordului de la Paris privind schimbările climatice, deoarece participanții la piața financiară reprezintă un motor important, statele membre vor adopta probabil măsuri divergente pentru a stimula investițiile mai durabile. Aceste măsuri divergente ar putea crea însă obstacole în calea bunei funcționări a pieței interne și ar putea fi în detrimentul participanților la piața financiară. Normele privind informarea nu reglementează accesul pe piață al acestor participanți la piața financiară și al consultanților financiari, dar reglementează modul în care se desfășoară activitățile lor. Normele stau la baza funcționării corecte și sigure a pieței interne, protejează concurența între diferiții participanți la piața financiară și între consultanții financiari și mențin stimulentele comportamentale pentru inovare. În consecință, temeiul juridic adecvat este articolul 114 din TFUE.
               
               
                  Accesul la activitate în calitate de administratori de fonduri este reglementat de Directiva 2009/65/CE, Directiva 2011/61/UE, Regulamentul (UE) nr. 345/2013 și Regulamentul (UE) nr. 346/2013. Accesul la activitate în calitate de IORP este reglementat de Directiva (UE) 2016/2341, în calitate de întreprinderi de asigurare de Directiva 2009/138/CE, în calitate de furnizori de servicii de administrare de portofolii de Directiva 2014/65/UE și în calitate de consultanți financiari de Directiva 2014/65/UE și Directiva (UE) 2016/97. Acești participanți la piața financiară și consultanți financiari vor continua să facă obiectul cadrelor respective, urmând ca normele referitoare la informare conținute în acestea să fie completate de normele privind informarea conținute în prezentul regulament.
               
               
                  Prezenta propunere modifică Directiva (UE) 2016/2341, care a avut ca temei articolele 53 și 62 și articolul 114 alineatul (1) din TFUE. Aceasta acordă Comisiei competența de a adopta acte delegate care să specifice regula prudenței în ceea ce privește luarea în considerare a riscurilor MSG și includerea factorilor MSG în deciziile interne privind investițiile și în procesele de gestionare a riscurilor. Deoarece guvernanța generală și gestionarea riscurilor ar trebui să integreze deja factorii și riscurile MSG, aceste activități ar trebui să fie organizate în așa fel încât să fie conforme cu actele delegate. În timp ce Comisia intenționează să facă uz de actualele competențe acordate în temeiul Directivei 2009/65/CE, al Directivei 2009/138/CE și al Directivei 2011/61/UE pentru a specifica integrarea riscurilor MSG în conformitate cu aceste directive, competența acordată în temeiul Directivei (UE) 2016/2341 oferă mijloacele pentru a asigura în egală măsură protecția consumatorilor și condiții de concurență loială între IORP și alți participanți la piața financiară. Întrucât modificările propuse la Directiva (UE) 2016/2341 se referă la norme legate de comportamentul în materie de investiții al IORP, articolul 114 din TFUE este temeiul juridic adecvat.
               
               
                  •
                        Subsidiaritatea (în cazul competențelor neexclusive) 
               
               
                  Prezenta propunere respectă principiul subsidiarității, astfel cum este prevăzut la articolul 5 din Tratatul privind Uniunea Europeană (TUE).
               
               
                  În conformitate cu principiul subsidiarității, Uniunea poate acționa numai dacă obiectivele avute în vedere nu pot fi realizate de statele membre în mod individual. Problemele identificate nu se limitează la teritoriul unui singur stat membru. În consecință, obiectivul propunerii este asigurarea unei soluții coordonate pentru deficiențele care decurg din actuala legislație a UE ce vizează participanții la piața financiară și consultanții financiari. Uniformitatea și securitatea juridică a exercitării libertăților prevăzute în tratat pot fi mai bine asigurate printr-o acțiune la nivelul UE.
               
            
            
               •Proporționalitatea
            
            
               
                  Prezenta propunere respectă principiul proporționalității, astfel cum este prevăzut la articolul 5 din TUE. Măsurile propuse sunt necesare pentru îndeplinirea obiectivului de transparență și a obiectivului de reducere a costurilor de cercetare suportate de investitori pentru a stabili cum sunt integrate riscurile legate de durabilitate în procesul de investiții de către participanții la piața financiară și consultanții financiari. Disponibilitatea și calitatea informațiilor în legătură cu acest aspect reprezintă un element-cheie pentru crearea de condiții egale prin asigurarea unei abordări coerente la nivelul tuturor sectoarelor și statelor membre. Consultarea a arătat că pentru analizarea și integrarea factorilor MSG costurile sunt limitate.
               
               
                  Raportul de evaluare a impactului care însoțește prezenta propunere indică faptul că Directiva 2009/65/CE, Directiva 2009/138/CE, Directiva 2011/61/UE, Directiva 2014/65/UE, Directiva (UE) 2016/97, Directiva (UE) 2016/2341, Regulamentul (UE) nr. 345/2013 și Regulamentul (UE) nr. 346/2013 nu au în vedere și nu impun în mod explicit informări referitoare la durabilitate. Prezenta propunere are ca scop reducerea costurilor de cercetare ale investitorilor finali în legătură cu investițiile durabile.
               
               
                  În consecință, propunerea nu depășește ceea ce este necesar pentru a soluționa problemele la nivelul UE.
               
            
         
         
            
               •Alegerea instrumentului
            
            
               Prezenta propunere include dispoziții care abordează într-o manieră coordonată deficiențele măsurilor de protecție a investitorilor și garantează o mai mare securitate juridică pentru investitorii finali. Lipsa transparenței privind integrarea riscurilor legate de durabilitate și privind urmărirea investițiilor durabile nu va fi soluționată doar prin modificarea Directivei 2009/65/CE, a Directivei 2009/138/CE, Directivei 2011/61/UE, a Directivei 2014/65/UE, a Directivei (UE) 2016/97, a Directivei (UE) 2016/2341, a Regulamentului (UE) nr. 345/2013 și a Regulamentului (UE) nr. 346/2013, deoarece aceasta ar putea conduce la o punere în aplicare neuniformă. Propunerea are ca scop creșterea transparenței privind integrarea riscurilor legate de durabilitate și privind urmărirea investițiilor durabile. Un regulament direct aplicabil, care asigură o armonizare totală, este necesar pentru atingerea acestor obiective de politică și este cea mai bună modalitate prin care se poate realiza armonizarea maximă între diferitele cadre de reglementare, evitând totodată divergențele. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultările cu părțile interesate
            
            
               
                  Răspunsurile la o consultare publică privind investițiile durabile și pe termen lung (desfășurată în perioada 18 decembrie 2015-31 martie 2016) au indicat că legătura dintre atribuțiile investitorilor instituționali și ale administratorilor de active și MSG este slabă și că piețele nu integrează suficient riscurile MSG și nu răspund suficient la oportunitățile în materie de MSG. 
               
               
                  Grupul de experți la nivel înalt privind finanțarea durabilă (HLEG) a fost instituit în decembrie 2016 pentru a contribui prin recomandări la elaborarea unei strategii a UE privind finanțarea durabilă: acesta a publicat un raport intermediar al HLEG privind „finanțarea unei economii europene durabile” la jumătatea lunii iulie 2017 și a prezentat raportul la un eveniment dedicat părților interesate la 18 iulie 2017, urmat de un chestionar de consultare. O declarație de feedback a fost publicată împreună cu Raportul final al HLEG privind economia europeană durabilă la 31 ianuarie 2018. Declarația de feedback rezumă răspunsurile respondenților la chestionar. În toate răspunsurile au existat anumite tendințe puternice, inclusiv 
               
            
            
               ·importanța unei strategii clare la nivelul întregii UE privind durabilitatea;
            
            
               ·importanța asigurării unui mediu favorabil pentru investițiile durabile și finanțarea ulterioară;
            
            
               ·nevoia de a defini atribuțiile investitorilor instituționali și ale administratorilor de active cu privire la durabilitate, care ar putea fi extinse astfel încât să includă considerente de mediu, sociale și de guvernanță mai ample; această atribuție ar trebui să includă și noțiunea de durabilitate;
            
            
               ·nevoia de îmbunătățire a informării.
            
            
               
                  Comisia a primit opt răspunsuri la evaluarea inițială a impactului cu privire la atribuțiile investitorilor instituționali și ale administratorilor de active privind durabilitatea (13 noiembrie 2017-11 decembrie 2017). Toate răspunsurile au arătat susținere pentru activitatea Comisiei de a sigura faptul că factorii de durabilitate sunt evaluați, luați în considerare în mod sistematic și comunicați de către investitorii instituționali și administratorii de active. În plus, toate răspunsurile au menționat aspecte precum transparența și informarea, supravegherea integrării MSG, claritatea atribuțiilor investitorilor în legislația existentă a UE, comparabilitatea și fiabilitatea datelor disponibile sau a măsurilor de gestionare a riscurilor și de guvernanță.
               
               
                  Comisia a consultat părțile interesate și prin intermediul unei consultări publice privind atribuțiile investitorilor instituționali și ale administratorilor de active în privința durabilității (13 noiembrie 2017-29 ianuarie 2018). Consultarea a urmărit două dintre cele opt recomandări din raportul intermediar al HLEG și, în special, a solicitat opinii privind integrarea factorilor MSG de către investitorii instituționali și administratorii de active. Comisia a primit 191 de răspunsuri la consultare.
               
               
                  Comisia a desfășurat și interviuri specifice cu părțile interesate (ianuarie-februarie 2018), însemnând administratori de active și investitori instituționali medii și mari (societăți de asigurare și fonduri de pensii) care au integrat deja factorii MSG în procesul lor de luare a deciziilor privind investițiile și/sau au produse de investiții responsabile din punct de vedere social. Au fost intervievate 23 de entități. Au fost utilizate chestionare privind contribuțiile și datele. Marea majoritate a entităților intervievate au confirmat necesitatea de a clarifica la nivelul UE dacă atribuțiile investitorilor instituționali și ale administratorilor de active implică evaluarea riscurilor MSG și luarea acestora în considerare dacă sunt relevante. Entitățile intervievate au furnizat mai multe detalii privind domenii precum strategia de investiții, gestionarea riscurilor, măsurile de guvernanță (de exemplu, un comitet specific MSG, un membru al consiliului de administrație responsabil cu MSG, procese de control intern referitoare la MSG), dialogul cu societățile în care s-a investit și politica de vot. Unele entități au menționat și faptul că au instituit politici MSG separate, că trebuie să raporteze unui comitet MSG și consiliului de administrație și că politicile lor de remunerare sunt aliniate la MSG. Administratorii de active au menționat că printre beneficiile integrării MSG se numără impactul pozitiv asupra rezultatelor financiare (în special pe termen lung), îmbunătățirea caracteristicilor legate de raportul risc/randament ale portofoliului pe care îl administrează, beneficiile în materie de reputație ale integrării MSG și capacitatea de a atrage clienți noi. Asigurătorii și furnizorii de pensii au menționat o creștere a cererii din partea investitorilor. Majoritatea entităților intervievate informează cu privire la aspectele MSG la nivel de entitate și în rapoartele anuale/periodice, în timp ce altele oferă informări specifice fiecărui client, informări care nu sunt publice. Un număr mic de entități au început să ofere informări publice privind MSG la nivel de produs.
               
            
            
               În plus, la 18 iulie 2017, Comisia a organizat o conferință privind „Finanțarea durabilă: raport intermediar”. Aproximativ 450 de reprezentanți au avut posibilitatea de a discuta raportul intermediar al HLEG și de a oferi feedback. Comisia a organizat și o conferință la nivel înalt privind „Finanțarea creșterii durabile” la 22 martie 2018 pentru a se menține în dinamica summitului „One Planet” și a continua să consolideze sprijinul și angajamentul liderilor UE și al actorilor-cheie din sectorul privat în direcția modificărilor necesare în sistemul financiar pentru a finanța tranziția către o economie cu emisii scăzute de dioxid de carbon.
            
            
               •Obținerea și utilizarea cunoștințelor de specialitate
            
            
               
                  Comisia s-a bazat pe mai multe studii, informații și surse de date furnizate de Programul Organizației Națiunilor Unite pentru Mediu, OCDE, HLEG, Eurosif, mediul academic, grupuri de reflecție, Asociația europeană a administratorilor de fonduri și active, rapoarte și studii de piață elaborate de societăți private. Procesul a utilizat și un studiu al Comisiei privind eficiența resurselor și obligațiile fiduciare ale investitorilor, publicat în 2015. Comisia s-a bazat, de asemenea, pe experiența celor două proiecte Orizont 2020 legate de finanțarea durabilă, și anume un proiect privind elaborarea unor instrumente de evaluare, criterii de referință și indicatori privind investițiile în energie durabilă (IED) pentru sectorul financiar și un proiect privind riscurile și oportunitățile tranziției energetice.
               
            
            
               •Evaluarea impactului
            
            
               
                  În vederea pregătirii prezentei inițiative s-a efectuat o evaluare a impactului. 
               
               
                  Propunerea ia în considerare avizele (aviz pozitiv cu rezerve emis la 14 mai 2018 și ultimele două avize negative) emise de către Comitetul de analiză a reglementării (CAR). Propunerea și versiunea revizuită a evaluării impactului abordează observațiile formulate de CAR, care a concluzionat în avizele sale că sunt necesare ajustări înainte de a demara această inițiativă. Principalele preocupări ale Comitetului au vizat costurile legate de cerințele de informare, atât pentru emitenții mai mici, cât și pentru entitățile financiare relevante. În consecință, opțiunile în materie de politică din raportul privind evaluarea impactului reflectă preocupările Comitetului prin: 
               
               
                  (a)clarificarea informărilor în legătură cu integrarea riscurilor de durabilitate și cerințele de informare privind produsele sau serviciile financiare care urmăresc investiții durabile;
               
            
         
         
            
               
                  (b)identificarea de stimulente pentru ca participanții la piața financiară și consultanții financiari să diminueze costurile care ar putea fi suportate de societățile în care s-a investit, și anume să folosească informațiile din rapoartele administratorilor sau declarațiile nefinanciare în conformitate cu Directiva 2013/34/UE;
               
               
                  (c)furnizarea de exemple de situații în care informațiile și datele pot să nu fie direct disponibile pe piață sau datele disponibile să fie de calitate slabă și/sau necomparabile;
               
               
                  (d)îmbunătățirea prezentării raportului costuri-beneficii. 
               
               
                  La modul general, opțiunile de politică analizate în evaluarea impactului sunt următoarele:
               
            
            
               (a)o cerință explicită privind integrarea riscurilor MSG în decizia de investiții sau în procesele consultative ca parte a atribuțiilor față de investitori și/sau beneficiari;
            
            
               (b)introducerea informărilor obligatorii la nivelul participanților la piața financiară și al consultanților financiari privind modul în care sunt integrate riscurile MSG în decizia privind investițiile și în procesul consultativ;
            
            
               (c)introducerea informărilor obligatorii pentru produsul sau serviciul financiar în cauză privind integrarea riscurilor MSG în decizia privind investițiile sau în procesul consultativ;
            
            
               (d)în plus, atunci când participanții la piața financiară și consultanții financiari care comercializează produse sau servicii financiare susțin că aceste produse sau servicii urmăresc obiective de investiții durabile, obligarea acestora de a prezenta informații privind contribuția deciziilor de investiții la obiectivele de investiții durabile (informare ex-post în raportarea periodică) și privind modul în care strategia de investiții este aliniată la obiectivele de investiții durabile (informare ex-ante în documentele precontractuale și contractuale). 
            
            
               
                  Prezentul regulament vizează opțiunile de politică (a), (b), (c) și (d). Opțiunea de politică (a) este acoperită de modificarea Directivei (UE) 2016/2341 care introduce competențele Comisiei de a adopta respectivele acte delegate.
               
               
                  Reacțiile primite de la părțile interesate au arătat că o abordare clară și coerentă a integrării riscurilor MSG ar avea următoarele impacturi economice. În primul rând, investitorii finali vor avea mai multe informații privind modul în care participanții la piața financiară și consultanții financiari integrează riscurile MSG în procesele lor de luare a deciziilor privind investițiile și/sau în procesele consultative. Riscurile MSG ar fi luate în considerare într-un mod mai sistematic în modelarea financiară, conducând la un raport optim risc-randament, cel puțin pe termen lung, promovând astfel eficiența pieței. Aceasta va încuraja participanții la piața financiară și consultanții financiari să fie inovatori în ceea ce privește strategiile de investiții sau recomandările pe care le oferă, datorită luării în considerare a unei game mai largi de factori, atât financiari, cât și nefinanciari, creând condițiile pentru atragerea de noi investitori. În ultimă instanță, va crește concurența, stimulând entitățile să adopte standarde MSG înalte.
               
               
                  Reacțiile părților interesate au indicat, de asemenea, că aceste costuri legate de MSG sunt parte a costurilor globale interne și organizatorice legate de gestionarea riscurilor și monitorizarea anumitor expuneri. În fapt, sarcinile suplimentare impuse participanților la piața financiară și consultanților financiari care fac obiectul acestei inițiative ar fi incluse în procedurile organizatorice și de funcționare existente.
               
               
                  Informările obligatorii vor spori transparența generală reducând asimetria informațiilor între investitorii finali și entitățile financiare. Granularitatea informațiilor disponibile investitorilor finali va crește. Informațiile vor ajunge în mod efectiv pe piață și vor servi mai bine obiectivului general de reducere a costurilor de cercetare pentru investitorii finali. 
               
               
                  Unele părți interesate au indicat că cele mai semnificative costuri vor proveni din revizuirea documentelor precontractuale și contractuale (de exemplu, aproximativ 40 000 EUR per prospect, care ar fi un cost unic). Totuși, se așteaptă ca aceste costuri să fie limitate dacă există o perioadă de tranziție, astfel cum se propune în opțiunea preferată. În plus, aceste părți interesate au indicat că prospectul trebuie să fie în orice caz revizuit periodic; prin urmare, costul adăugării informațiilor legate de MSG ar trebui să reprezinte o fracție a acestuia. În plus, informarea va avea beneficii în ceea ce privește reputația entităților financiare și reducerea costurilor pentru investitorii finali în legătură cu găsirea produselor și/sau serviciilor financiare și luarea deciziilor de investiții care corespund preferințelor lor în materie de durabilitate.
               
               
                  Combinarea unei piețe mai competitive și mai eficiente a produselor și serviciilor MSG cu cererea în creștere din partea investitorilor finali în legătură cu acestea, la care contribuie reducerea costurilor de cercetare, ar trebui în cele din urmă să determine creșterea pieței.
               
            
            
               •Drepturile fundamentale
            
            
               
                  Propunerea promovează drepturile consacrate în Carta drepturilor fundamentale („carta”). Aceasta are un impact asupra integrării unui nivel înalt de protecție a mediului (articolul 37 din cartă), asupra mai multor drepturi sociale (precum cele de la articolele 25 și 26 din cartă), precum și asupra coeziunii sociale (articolul 36 din cartă) deoarece principalul său obiectiv este de a promova integrarea factorilor de durabilitate de către investitorii instituționali și administratorii de active și de a oferi stimulentele corespunzătoare pentru tranziția către o economie ecologică, cu emisii scăzute de dioxid de carbon și eficientă din punctul de vedere al resurselor.
               
            
            
               4.IMPLICAȚII BUGETARE
            
            
               
                  Propunerea nu are un impact bugetar pentru Comisie.
               
            
            
               5.ALTE ELEMENTE
            
            
               •Planurile de punere în aplicare și măsurile de monitorizare, evaluare și raportare
            
         
         
            
               O evaluare a prezentului regulament va fi efectuată după 60 de luni de la intrarea acestuia în vigoare. 
            
            
               •Explicarea detaliată a dispozițiilor specifice ale propunerii
            
            
               Articolul 1 stabilește obiectul regulamentului, și anume cerințele de transparență pe care trebuie să le respecte participanții la piața financiară, intermediarii de asigurări care oferă consultanță de asigurări cu privire la produsele de investiții bazate pe asigurări („IBIP”) și firmele de investiții care oferă consultanță de investiții (consultanții financiari) cu privire la integrarea riscurilor de durabilitate în procesele lor de luare a deciziilor privind investițiile sau, atunci când este relevant, în cadrul proceselor consultative, și transparența în legătură cu produsele financiare care vizează investiții durabile, inclusiv reducerea emisiilor de dioxid de carbon.
            
            
               Articolul 2 conține termenii și definițiile utilizate în sensul prezentului regulament, în special „participant la piața financiară”, „produs financiar”, „investiții durabile” și altele. În special, „participant la piața financiară” înseamnă o întreprindere de asigurare care pune la dispoziție un IBIP, un administrator al unui fond de investiții alternative („AFIA”), o firmă de investiții care oferă servicii de administrare de portofolii, o instituție pentru furnizarea de pensii ocupaționale („IORP”) sau o societare de administrare a unui OPCVM, un administrator al unui fond cu capital de risc eligibil sau al unui fond de antreprenoriat social eligibil. Deoarece în conformitate cu Regulamentul (UE) nr. 2015/760
                  27
               , fondurile europene de investiții pe termen lung (ELTIF) pot fi administrate doar de AFIA, AFIA care administrează ELTIF se încadrează în definiția participantului la piața financiară și sunt astfel obligați să îndeplinească cerințele de transparență prevăzute în prezentul regulament în ceea ce privește ELTIF. Pentru a include în domeniul de aplicare al prezentului regulament polițele de asigurări de viață de grup care au componente investiționale, în sensul prezentului regulament IBIP includ IBIP astfel cum sunt definite la articolul 4 alineatul (2) din Regulamentul (UE) nr. 1286/2014
                  28
               , precum și produsele de investiții bazate pe asigurări puse la dispoziția investitorilor profesioniști. 
            
            
               În conformitate cu articolul 3, participanții la piața financiară au obligația de a publica politici scrise privind integrarea riscurilor legate de durabilitate în procesul de luare a deciziilor privind investițiile. Participanții la piața financiară au obligația de a publica aceste politici pe site-urile lor și de a le menține la zi. Această obligație se aplică și consultanților financiari.
            
            
               Articolul 4 prevede că participanții la piața financiară trebuie să includă în informările precontractuale informații privind modul în care participanții la piața financiară și consultanții financiari integrează riscurile legate de durabilitate. Această obligație este suplimentară cerințelor deja existente în normele sectoriale aplicabile [Directiva 2009/65/CE, Directiva 2009/138/CE, Directiva 2011/61/UE, Directiva 2014/65/UE, Directiva (UE) 2016/97, Directiva (UE) 2016/2341, Regulamentul (UE) nr. 345/2013 și Regulamentul (UE) nr. 346/2013]. Participanții la piața financiară au obligația de a prezenta descrieri ale procedurilor și condițiilor aplicate pentru integrarea riscurilor legate de durabilitate în deciziile de investiții, măsura în care se așteaptă ca riscurile legate de durabilitate să aibă un impact asupra rentabilității produselor financiare oferite și modul în care politicile de remunerare ale participanților la piața financiară iau în considerare integrarea riscurilor legate de durabilitate și a investițiilor durabile. Aceleași obligații sunt impuse consultanților financiari, adaptate la procesul consultativ.
            
            
               Articolul 5 stabilește normele privind transparența precontractuală în legătură cu investițiile durabile. Participanții la piața financiară au obligația de a include informații privind modul în care se asigură atingerea obiectivului de investiții durabile, respectiv dacă a fost desemnat un indice drept criteriu de referință și explicații privind motivele pentru care ponderarea și elementele constitutive ale criteriului de referință diferă de un indice general al pieței. Administratorii fondurilor de antreprenoriat social eligibile care pun la dispoziție informații privind impactul social pozitiv urmărit de un anumit fond în conformitate cu metodologiile prevăzute în Regulamentul (UE) nr. 346/2013 pot utiliza aceste informații în sensul articolului 5. Articolul 5 stabilește norme specifice de informare pentru produsele financiare care vizează reducerea emisiilor de dioxid de carbon. Pentru a standardiza și a uniformiza informările precontractuale, acest articol prevede competența Comisiei de a adopta standarde tehnice de reglementare. Proiectele de standarde tehnice de reglementare ar trebui să fie elaborate în comun, prin intermediul Comitetului comun al autorităților europene de supraveghere („Comitetul comun”), de către Autoritatea Bancară Europeană („ABE”), Autoritatea Europeană de Asigurări și Pensii Ocupaționale („EIOPA”) și Autoritatea Europeană pentru Valori Mobiliare și Piețe („ESMA”).
            
            
               Articolul 6 introduce o cerință impusă participanților la piața financiară de a publica pe site-urile lor, alături de informațiile care trebuie să fie furnizate în conformitate cu articolul 5 și cu articolul 7, o descriere a obiectivului de investiții durabile, informații privind metodologiile utilizate pentru examinarea, evaluarea și monitorizarea eficacității investițiilor. Pentru a standardiza și a uniformiza informările precontractuale, acest articol prevede, de asemenea, competența de a emite standarde tehnice de reglementare. Proiectele de standarde tehnice de reglementare ar trebui să fie elaborate în comun, prin intermediul Comitetului comun, de către ABE, EIOPA și ESMA.
            
            
               Deoarece cerințele actuale de informare stabilite de legislația UE nu prevăd toate informațiile necesare pentru informarea adecvată a investitorilor finali cu privire la impactul investițiilor lor din perspectiva durabilității, participanților la piața financiară li se impune, prin urmare, în conformitate cu articolul 7, să specifice în rapoartele periodice impacturile investițiilor durabile, prin intermediul unor indicatori de durabilitate relevanți. Administratorii fondurilor de antreprenoriat social eligibile care pun la dispoziție informații privind rezultatul social global obținut și metodele utilizate în conformitate cu Regulamentul (UE) nr. 346/2013 pot utiliza aceste informații în sensul articolului 7. Atunci când un indice a fost desemnat drept criteriu de referință, participanții la piața financiară au, de asemenea, obligația de a include o comparație între impacturile portofoliului cu criteriul de referință și un cu un indice general al pieței, în ceea ce privește ponderarea, elementele constitutive și indicatorii de durabilitate. Descrierile ar trebui să fie adăugate obligațiilor de raportare impuse participanților la piața financiară prevăzute în Directiva 2009/65/CE, Directiva 2011/61/UE, Directiva (UE) 2016/2341, Regulamentul (UE) nr. 345/2013 și Regulamentul (UE) nr. 346/2013. În ceea ce privește produsele de investiții bazate pe asigurări, Directiva 2009/138/CE nu stabilește niciun fel de obligații pentru întreprinderile de asigurare. Prin urmare, articolul 7 asigură punerea la dispoziție a respectivelor informări în fiecare an și în conformitate cu articolul 185 alineatul (6) din Directiva 2009/138/CE, și anume în scris și într-o limbă oficială stabilită conform directivei respective. Articolul 7 asigură, de asemenea, faptul că firmele de investiții care furnizează servicii de administrare de portofolii prezintă informațiile din rapoartele periodice menționate la articolul 25 alineatul (6) din Directiva 2014/65/UE. Pentru a îndeplini cerințele de informare, participanții la piața financiară pot utiliza informațiile din rapoartele administratorilor în conformitate cu articolul 19 sau declarațiile nefinanciare în conformitate cu articolul 19a din Directiva 2013/34/UE. Pentru a standardiza și a uniformiza informările, acest articol prevede, de asemenea, competența de a emite standarde tehnice de reglementare. Proiectele de standarde tehnice de reglementare ar trebui să fie elaborate în comun, prin intermediul Comitetului comun, de către ABE, EIOPA și ESMA.
            
            
               În conformitate cu articolul 8, participanții la piața financiară și consultanții financiari trebuie să se asigure că toate informațiile publicate pe site-urile lor sunt menținute la zi, incluzând explicații clare pentru orice modificare a informațiilor publicate.
            
            
               În conformitate cu articolul 9, participanții la piața financiară și consultanții financiari trebuie să se asigure că nu există contradicții între comunicările de marketing și informările furnizate în temeiul prezentului regulament, cu excepția cazului în care legislația sectorială, în special Directiva 2009/65/CE, Directiva 2014/65/UE, Directiva (UE) 2016/97 și Regulamentul (UE) nr. 1286/2014, prevede norme mai stricte. Articolul 9 prevede, de asemenea, competența Comisiei de a introduce standarde tehnice de reglementare. Proiectele de standarde tehnice de punere în aplicare ar trebui să fie elaborate în comun, prin intermediul Comitetului comun, de către ABE; EIOPA și ESMA.
            
            
               Articolul 10 modifică Directiva (UE) 2016/2341. Modificarea prevede competența Comisiei de a specifica în acte delegate, în conformitate cu articolul 290 din TFUE, regula prudenței în ceea ce privește luarea în considerare a riscurilor de mediu, sociale și de guvernanță și includerea factorilor de mediu, sociali și de guvernanță în deciziile interne de investiții și în procesele de gestionare a riscurilor. Deoarece normele de guvernanță și de gestionare a riscurilor prevăzute în Directiva (UE) 2016/2341 se aplică deja deciziilor de investiții și evaluării riscurilor, incluzând considerente de mediu, sociale și de guvernanță, activitățile și procesele subiacente ale IORP ar trebui să beneficieze de informații pentru a respecta actele delegate. Actele delegate ar trebui să asigure consecvența, după caz, cu actele delegate adoptate în temeiul Directivei 2009/65/CE, al Directivei 2009/138/CE și al Directivei 2011/61/UE.
            
            
               Articolul 11 prevede că o evaluare a aplicării prezentului regulament se efectuează cel târziu după 60 de luni de la intrarea în vigoare.
            
            
               În conformitate cu articolul 12, prezentul regulament ar trebui să se aplice la 12 luni de la publicarea în Jurnalul Oficial al Uniunii Europene. Cu toate acestea, competențele stabilite la articolul 5 alineatul (5), la articolul 6 alineatul (2), la articolul 7 alineatul (4), la articolul 9 alineatul (2) și la articolul 10 se aplică de la data la care prezentul regulament intră în vigoare. De asemenea, pentru a asigura faptul că primele rapoarte anuale care conțin informații în conformitate cu articolul 7 alineatele (1)-(3) se referă la întregul an calendaristic, aplicarea articolului 7 alineatele (1)-(3) este amânată până la data de 1 ianuarie a anului care urmează datei menționate la al doilea paragraf al acestui articol.
            
            
               2018/0179 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               privind informările referitoare la investițiile durabile și riscurile legate de durabilitate și de modificare a Directivei (UE) 2016/2341
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
         
         
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ parlamentelor naționale,
            
            
               având în vedere avizul Băncii Centrale Europene
                  29
               ,
            
            
               având în vedere avizul Comitetului Economic și Social European
                  30
               ,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Tranziția către o economie circulară, cu emisii scăzute de dioxid de carbon, mai durabilă și eficientă din punctul de vedere al utilizării resurselor este esențială pentru asigurarea competitivității pe termen lung a economiei Uniunii. Acordul de la Paris privind schimbările climatice (COP21), astfel cum a fost ratificat de Uniune la 5 octombrie 2016
                  31
                și cum a intrat în vigoare la 4 noiembrie 2016, urmărește să consolideze răspunsul la schimbările climatice, printre alte mijloace, prin corelarea fluxurilor de finanțare cu demersurile către reducerea emisiilor de gaze cu efect de seră și o dezvoltare rezilientă la schimbările climatice.
            
            
               (2)Un obiectiv comun al Directivei 2009/65/CE a Parlamentului European și a Consiliului
                  32
               , al Directivei 2009/138/CE a Parlamentului European și a Consiliului
                  33
               , al Directivei 2011/61/UE a Parlamentului European și a Consiliului
                  34
               , al Directivei 2014/65/UE a Parlamentului European și a Consiliului
                  35
               , al Directivei (UE) 2016/97 a Parlamentului European și a Consiliului
                  36
               , al Directivei (UE) 2016/2341 a Parlamentului European și al Consiliului
                  37
               , al Regulamentului (UE) nr. 345/2013 al Parlamentului European și al Consiliului
                  38
                și al Regulamentului (UE) nr. 346/2013 al Parlamentului European și al Consiliului
                  39
                este acela de a facilita accesul la activitate și desfășurarea activității organismelor de plasament colectiv în valori mobiliare (OPCVM), a administratorilor de fonduri de investiții alternative (AFIA), a întreprinderilor de asigurare, a firmelor de investiții, a intermediarilor de asigurări, a instituțiilor pentru furnizarea de pensii ocupaționale (IORP), a administratorilor fondurilor cu capital de risc eligibile (administratorii EuVECA) și a administratorilor fondurilor de antreprenoriat social eligibile (administratorii EuSEF). Aceste directive și regulamente asigură o protecție mai uniformă a investitorilor finali și facilitează accesul acestora la o gamă largă de produse și servicii financiare, stabilind în același timp norme care le permit investitorilor să ia decizii privind investițiile în cunoștință de cauză. Deși aceste obiective au fost în mare parte atinse, informarea investitorilor finali cu privire la integrarea riscurilor legate de durabilitate și a obiectivelor de investiții durabile în procesul de luare a deciziilor privind investițiile de către societățile de administrare a OPCVM, AFIA, întreprinderile de asigurare, firmele de investiții care furnizează servicii de administrare de portofolii, IORP, furnizorii de pensii, administratorii EuVECA și administratorii EuSEF (participanții la piața financiară) și informarea investitorilor finali cu privire la integrarea riscurilor legate de durabilitate în procesele consultative de către intermediarii de asigurări care oferă consultanță cu privire la produsele de investiții bazate pe asigurări (IBIP) și firmele de investiții care oferă consultanță de investiții (consultanții financiari) sunt insuficient dezvoltate deoarece aceste informări încă nu fac obiectul unor cerințe armonizate.
            
            
               (3)În absența unor norme armonizate la nivelul Uniunii privind informările legate de durabilitate adresate investitorilor finali, probabil vor continua să fie adoptate măsuri divergente la nivel național și este posibil ca abordările diferite să persiste în diverse sectoare ale serviciilor financiare. Aceste măsuri și abordări divergente vor continua să producă denaturări semnificative ale concurenței, ca urmare a diferențelor semnificative între standardele de informare. În plus, dezvoltarea paralelă a practicilor de piață pe baza unor priorități stabilite din considerente comerciale care generează rezultate divergente determină în prezent o fragmentare și mai mare a pieței și ar putea să afecteze și mai mult funcționarea pieței interne în viitor. Divergențele care caracterizează standardele de informare și practicile de piață fac foarte dificilă compararea diferitelor produse și servicii financiare, generează condiții inechitabile de concurență între aceste produse și servicii și între canalele de distribuție și creează noi bariere în calea pieței interne. Aceste divergențe pot, de asemenea, să creeze confuzie pentru investitorii finali și pot denatura deciziile acestora privind investițiile. În demersurile de asigurare a conformității cu Acordul de la Paris privind schimbările climatice, statele membre vor adopta probabil măsuri naționale divergente care ar putea crea obstacole în calea bunei funcționări a pieței interne și ar putea fi în detrimentul participanților la piața financiară și al consultanților financiari. În plus, absența unor reguli armonizate legate de transparență face dificilă pentru investitorii finali compararea efectivă a diferitelor produse și servicii financiare din diferite state membre în ceea ce privește riscurile lor de mediu, sociale și de guvernanță și obiectivele de investiții durabile. Prin urmare, este necesar să se abordeze barierele existente în calea funcționării pieței interne și să se prevină obstacolele viitoare probabile.
            
            
               (4)Pentru a asigura aplicarea coerentă a prezentului regulament și aplicarea clară și consecventă a obligațiilor de informare stabilite în prezentul regulament de către participanții la piața financiară, este necesar să se stabilească o definiție armonizată a „investițiilor durabile”.
            
            
               (5)Politicile de remunerare ale participanților la piața financiară și ale consultanților financiari ar trebui să fie consecvente cu integrarea riscurilor legate de durabilitate și, atunci când este relevant, cu obiectivele de investiții durabile și ar trebui să fie concepute pentru a contribui la creșterea durabilă pe termen lung. Informările precontractuale ar trebui, prin urmare, să includă informații privind modul în care politicile de remunerare ale acestor entități sunt consecvente cu integrarea riscurilor legate de durabilitate și sunt aliniate, atunci când este relevant, la obiectivele de investiții durabile ale produselor și serviciilor financiare pe care participanții la piața financiară le pun la dispoziție sau în legătură cu care consultanții financiari oferă recomandări.
            
            
               (6)Deoarece criteriile de referință privind durabilitatea servesc drept puncte de referință standard în raport cu care sunt măsurate investițiile, investitorii finali ar trebui să fie informați prin intermediul informărilor precontractuale cu privire la adecvarea indicelui desemnat, și anume alinierea acelui indice la obiectivul de investiții durabile. Participanții la piața financiară ar trebui să comunice, de asemenea, motivele pentru diferitele ponderări și elemente constitutive ale indicelui desemnat, comparativ cu un indice general al pieței. Pentru a promova în continuare transparența, participanții la piața financiară ar trebui să indice, de asemenea, unde poate fi găsită metodologia utilizată pentru calcularea indicelui desemnat și a indicelui general al pieței, astfel încât investitorii finali să dispună de informațiile necesare privind modul în care au fost selectate și ponderate activele suport ale indicilor, ce active au fost excluse și din ce motiv, cum au fost măsurate impacturile legate de durabilitate ale activelor suport sau ce surse de date au fost folosite. Aceste informări ar trebui să permită o comparare efectivă și să contribuie la dezvoltarea unei percepții corecte asupra investițiilor durabile. Atunci când niciun indice nu este desemnat drept criteriu de referință, participanții la piața financiară ar trebui să explice cum este atins obiectivul de investiții durabile.
            
            
               (7)Atunci când un produs sau serviciu financiar vizează o reducere a emisiilor de dioxid de carbon, informările precontractuale ar trebui să includă expunerea urmărită în ceea ce privește emisiile scăzute de dioxid de carbon. În situațiile în care nu este disponibil niciun criteriu de referință privind emisiile de dioxid de carbon care să fie armonizat la nivelul Uniunii, informările ar trebui să includă o explicație detaliată privind modul în care este asigurată aderarea continuă la obiectivul respectiv.
            
            
               (8)Pentru a spori transparența și a informa investitorii finali, accesul la informațiile privind modul în care riscurile legate de durabilitate sunt integrate de participanții la piața financiară în procesele de luare a deciziilor privind investițiile și de consultanții financiari în procesele consultative ar trebui să fie reglementat prin obligarea acestor entități la publicarea acestor informații pe site-urile lor.
            
            
               (9)Actualele cerințe privind informarea stabilite de legislația Uniunii nu prevăd obligativitatea comunicării tuturor informațiilor necesare pentru informarea adecvată a investitorilor finali cu privire la impactul legat de durabilitate al investițiilor lor. Prin urmare, este adecvat să se stabilească cerințe de informare mai specifice în ceea ce privește investițiile durabile. De exemplu, impactul global legat de durabilitate al produselor financiare ar trebui să fie raportat cu regularitate prin intermediul unor indicatori relevanți pentru obiectivul de investiții durabile ales. Atunci când un indice adecvat a fost desemnat drept criteriu de referință, aceste informații ar trebui să fie furnizate și pentru indicele desemnat, și pentru un indice general al pieței, pentru a permite compararea. Informațiile privind elementele constitutive ale indicelui desemnat și ale indicelui general al pieței, împreună cu ponderările lor, ar trebui să fie, de asemenea, comunicate, pentru a oferi mai multe informații privind modul în care sunt realizate obiectivele de investiții durabile. Atunci când administratorii EuSEF pun la dispoziție informații privind impactul social pozitiv urmărit de un anumit fond, privind rezultatele sociale globale realizate și privind metodele aferente utilizate în conformitate cu Regulamentul (UE) nr. 346/2013, aceștia pot, după caz, să utilizeze aceste informații în scopul informărilor prevăzute în prezentul regulament.
            
            
               (10)Directiva 2013/34/UE a Parlamentului European și a Consiliului
                  40
                impune obligații de transparență în ceea ce privește aspectele sociale, de mediu și de guvernanță corporativă în cadrul raportării nefinanciare. Cu toate acestea, forma și prezentarea obligatorii impuse de aceste directive nu sunt adecvate pentru utilizarea directă de către participanții la piețele financiare în relația cu investitorii finali. Participanții la piața financiară și consultanții financiari ar trebui să poată opta să utilizeze informațiile din rapoartele administratorilor și din declarațiile nefinanciare în conformitate cu Directiva 2013/34/UE în sensul prezentului regulament, după caz.
            
            
               (11)Pentru a asigura fiabilitatea informațiilor publicate pe site-urile participanților la piețele financiare și ale consultanților financiari, aceste informații ar trebui să fie păstrate la zi și orice revizuire sau modificare ar trebui să fie clar explicată. 
            
            
               (12)Pentru a specifica modul în care IORP iau decizii de investiții și evaluează riscurile pentru a lua în considerare riscurile de mediu, sociale și de guvernanță, competența de a adopta acte în conformitate cu articolul 290 din Tratatul privind funcționarea Uniunii Europene ar trebui să fie delegată Comisiei în Directiva (UE) 2016/2341. Normele de guvernanță și gestionare a riscurilor se aplică deja deciziilor de investiții și evaluării riscurilor, pentru a asigura desfășurarea continuă și cu regularitate a activităților IORP. Deciziile de investiții și evaluarea riscurilor relevante, inclusiv a riscurilor de mediu, sociale și de guvernanță, ar trebui să fie luate, respectiv efectuate de așa manieră încât să asigure conformitatea cu interesele membrilor și beneficiarilor. Activitățile și procesele subiacente ale IORP ar trebui să asigure atingerea scopului actelor delegate. Actele delegate ar trebui să asigure consecvența, după caz, cu actele delegate adoptate în temeiul Directivei 2009/65/CE, al Directivei 2009/138/CE și al Directivei 2011/61/UE. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți, și ca respectivele consultări să se desfășoare în conformitate cu principiile stabilite în Acordul interinstituțional din 13 aprilie 2016 privind o mai bună legiferare. În special, pentru a asigura participarea egală la pregătirea actelor delegate, Parlamentul European și Consiliul ar trebui să primească toate documentele în același timp cu experții statelor membre, iar experții acestor instituții ar trebui să aibă sistematic acces la reuniunile grupurilor de experți ale Comisiei însărcinate cu pregătirea actelor delegate. 
            
            
               (13)Autoritatea Bancară Europeană („ABE”), Autoritatea Europeană de Asigurări și Pensii Ocupaționale („EIOPA”) și Autoritatea Europeană pentru Valori Mobiliare și Piețe („ESMA”) (cunoscute în mod colectiv ca „AES”) instituite prin Regulamentul (UE) nr. 1093/2010 al Parlamentului European și al Consiliului
                  41
               , Regulamentul (UE) nr. 1094/2010 al Parlamentului European și al Consiliului
                  42
                și, respectiv, Regulamentul (UE) nr. 1095/2010 al Parlamentului European și al Consiliului
                  43
                ar trebui, prin intermediul Comitetului comun, să elaboreze standarde tehnice de reglementare care să specifice în mai mare detaliu prezentarea și conținutul informațiilor privind obiectivele de investiții durabile care trebuie să fie comunicate în documentele precontractuale, în rapoartele periodice și pe site-urile participanților la piața financiară în conformitate cu articolele 10-14 din Regulamentul nr. 1093/2010, Regulamentul nr. 1094/2010 și Regulamentul (UE) nr. 1095/2010. Comisiei ar trebui să i se acorde competența de a adopta aceste standarde tehnice de reglementare.
            
         
         
            
               (14)Comisiei ar trebui i se acorde competența de a adopta standarde tehnice de punere în aplicare elaborate de AES prin intermediul Comitetului comun, prin acte de punere în aplicare în temeiul articolului 291 din TFUE și în conformitate cu articolul 15 din Regulamentul (UE) nr. 1093/2010, cu articolul 15 din Regulamentul (UE) nr. 1094/2010 și cu articolul 15 din Regulamentul (UE) nr. 1095/2010, pentru a stabili prezentarea standard a investițiilor durabile în materialele publicitare.
            
            
               (15)Deoarece rapoartele periodice în principiu rezumă rezultatele economice pentru ani calendaristici compleți, aplicarea dispozițiilor privind cerințele de transparență din rapoartele periodice ar trebui să fie amânată până la [OP: Vă rugăm să introduceți data de 1 ianuarie a anului care urmează datei menționate la articolul 12 al doilea paragraf]. 
            
            
               (16)Normele privind informarea conținute în prezentul regulament ar trebui să completeze și ar trebui să se aplice în mod suplimentar față de dispozițiile Directivei 2009/65/CE, ale Directivei 2009/138/CE, ale Directivei 2011/61/UE, ale Directivei (UE) 2016/2341 a Parlamentului European și a Consiliului
                  44
               , ale Regulamentului (UE) nr. 345/2013 și ale Regulamentului (UE) nr. 346/2013. 
            
            
               (17)Prezentul regulament respectă drepturile fundamentale și principiile recunoscute în mod explicit în Carta drepturilor fundamentale a Uniunii Europene.
            
            
               (18)Deoarece obiectivele prezentului regulament, și anume consolidarea protecției pentru investitorii finali și îmbunătățirea informării acestora, incluziv în cazul achizițiilor transfrontaliere, nu pot fi atinse în mod suficient de statele membre, dar pot fi atinse la nivelul Uniunii din cauza nevoii de a stabili cerințe uniforme de informare la nivelul Uniunii, Uniunea poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, prevăzut la același articol, dispozițiile prezentului regulament nu depășesc ceea ce este necesar pentru atingerea acestor obiective,
            
            
               ADOPTĂ PREZENTUL REGULAMENT:
            
            
               Articolul 1
            
            
               Obiect
            
            
               Prezentul regulament stabilește norme armonizate privind transparența care trebuie să fie aplicate de participanții la piața financiară, de intermediarii de asigurări care oferă consultanță de asigurări cu privire la IBIP și de firmele de investiții care oferă consultanță de investiții cu privire la integrarea riscurilor legate de durabilitate în procesul de luare a deciziilor privind investițiile sau în procesul consultativ și cu privire la transparența produselor financiare al căror obiectiv este reprezentat de investițiile durabile, inclusiv de reducerea emisiilor de dioxid de carbon.
            
            
               Articolul 2
            
            
               Definiții
            
            
               În sensul prezentului regulament, se aplică următoarele definiții:
            
            
               (a)„participant la piața financiară” înseamnă oricare dintre următoarele:
            
            
               (i)o întreprindere de asigurare care pune la dispoziție un IBIP, un AFIA, o firmă de investiții care oferă servicii de administrare de portofolii, un IORP sau un furnizor al unui produs de pensii;
            
            
               (ii)un administrator al unui fond cu capital de risc eligibil înregistrat în conformitate cu articolul 14 din Regulamentul (UE) nr. 345/2013;
            
            
               (iii)un administrator al unui fond de antreprenoriat social eligibil înregistrat în conformitate cu articolul 15 din Regulamentul (UE) nr. 346/2013;
            
            
               (iv)o societate de administrare a unui OPCVM; 
            
            
               (b)„întreprindere de asigurare” înseamnă o întreprindere de asigurare autorizată în conformitate cu articolul 18 din Directiva 2009/138/CE;
            
            
               (c)„IBIP” înseamnă oricare dintre următoarele:
            
            
               (i)un produs de investiții bazat pe asigurări, astfel cum este definit la articolul 4 alineatul (2) din Regulamentul (UE) nr. 1286/2014 al Parlamentului European și al Consiliului
                  45
               ;
            
         
         
            
               (ii)un produs de asigurări, pus la dispoziția unui investitor profesional, care oferă o scadență sau o valoare de răscumpărare și în cazul căruia scadența sau valoarea de răscumpărare respectivă este supusă direct sau indirect, în totalitate sau parțial, fluctuațiilor pieței;
            
            
               (d)„AFIA” înseamnă un AFIA, astfel cum este definit la articolul 4 alineatul (1) litera (b) din Directiva 2011/61/UE;
            
            
               (e)„firmă de investiții” înseamnă o firmă de investiții, astfel cum este definită la articolul 4 alineatul (1) punctul 1 din Directiva 2014/65/UE;
            
            
               (f)„administrare de portofolii” înseamnă administrare de portofolii, astfel cum este definită la articolul 4 alineatul (1) punctul 8 din Directiva 2014/65/UE;
            
            
               (g)„IORP” înseamnă o instituție pentru furnizarea de pensii ocupaționale autorizată sau înregistrată în conformitate cu articolul 9 din Directiva (UE) 2016/2341;
            
            
               (h)„produs de pensii” înseamnă oricare dintre următoarele:
            
            
               (i)un produs de pensii menționat la articolul 2 alineatul (2) litera (e) din Regulamentul (UE) nr. 1286/2014;
            
            
               (ii)un produs de pensii individual menționat la articolul 2 alineatul (2) litera (g) din Regulamentul (UE) nr. 1286/2014;
            
            
               (i)„societate de administrare a unui OPCVM” înseamnă o societate de administrare, astfel cum este definită la articolul 2 alineatul (1) litera (b) din Directiva 2009/65/CE, sau o societate de investiții menționată la articolul 1 alineatul (2) din directiva respectivă;
            
            
               (j)„produs financiar” înseamnă administrare de portofolii, un FIA, un IBIP, un produs de pensii, o schemă de pensii sau un OPCVM;
            
            
               (k)„FIA” înseamnă un FIA, astfel cum este definit la articolul 4 alineatul (1) litera (a) din Directiva 2011/61/UE;
            
            
               (l)„schemă de pensii” înseamnă o schemă de pensii, astfel cum este definită la articolul 6 punctul 2 din Directiva (UE) 2016/2341;
            
            
               (m)„OPCVM” înseamnă un organism de plasament colectiv în valori mobiliare autorizat în conformitate cu articolul 5 din Directiva 2009/65/CE;
            
            
               (n)„consultanță de investiții” înseamnă consultanță de investiții, astfel cum este definită la articolul 4 alineatul (1) punctul 4 din Directiva 2014/65/UE;
            
            
               (o)„investiții durabile” înseamnă oricare dintre următoarele sau o combinație a oricărora dintre următoarele:
            
            
               (i)investiții într-o activitate economică ce contribuie la un obiectiv de mediu, inclusiv un obiectiv de investiții durabile, astfel cum este definit la articolul 2 din [OP: Vă rugăm să introduceți trimiterea la Regulamentul privind instituirea unui cadru de facilitare a investițiilor durabile];
            
            
               (ii)investiții într-o activitate economică ce contribuie la un obiectiv social, în special o investiție care contribuie la combaterea inegalității, o investiție care promovează coeziunea socială, integrarea socială și relațiile de muncă sau o investiție în capital uman sau în comunități dezavantajate din punct de vedere economic sau social;
            
            
               (iii)investiții în societăți comerciale care respectă bunele practici de guvernanță, în special societăți comerciale cu practici solide în ceea ce privește structurile de administrare, raporturile de muncă, remunerația personalului relevant și respectarea normelor fiscale;
            
            
               (p)„investitor individual” înseamnă un investitor care nu este un investitor profesional;
            
            
               (q)„investitor profesional” înseamnă un client care întrunește criteriile stabilite în anexa II la Directiva 2014/65/UE;
            
         
         
            
               (r)„intermediar de asigurări” înseamnă un intermediar de asigurări, astfel cum este definit la articolul 2 alineatul (1) punctul 3 din Directiva (UE) 2016/97;
            
            
               (s)„consultanță de asigurări” înseamnă consultanță, astfel cum este definită la articolul 2 alineatul (1) punctul 15 din Directiva (UE) 2016/97. 
            
            
               Articolul 3
            
            
               Transparența politicilor privind riscurile legate de durabilitate
            
            
               1.Participanții la piața financiară publică pe site-urile lor politici scrise privind integrarea riscurilor legate de durabilitate în procesele de luare a deciziilor privind investițiile.
            
            
               2.Intermediarii de asigurări care oferă consultanță de asigurări și firmele de investiții care oferă consultanță de investiții publică pe site-urile lor politici scrise privind integrarea riscurilor legate de durabilitate în consultanța de investiții sau consultanța în materie de asigurări.
            
            
               Articolul 4 
            
            
               Transparența integrării riscurilor de legate de durabilitate
            
            
               1.Participanții la piața financiară includ în informările precontractuale descrieri privind următoarele:
            
            
               (a)procedurile și condițiile aplicate pentru integrarea riscurilor legate de durabilitate în deciziile de investiții;
            
            
               (b)măsura în care se preconizează că riscurile legate de durabilitate vor avea un impact relevant asupra rentabilității produselor financiare puse la dispoziție;
            
            
               (c)modul în care politicile de remunerare ale participanților la piața financiară reflectă integrarea riscurilor legate de durabilitate și sunt compatibile, după caz, cu obiectivul de investiții durabile al produsului financiar.
            
            
               2.Intermediarii de asigurări care oferă consultanță de asigurări în legătură cu IBIP și firmele de investiții care oferă consultanță de investiții includ în informările precontractuale descrieri ale următoarelor:
            
            
               (a)procedurile și condițiile aplicate pentru integrarea riscurilor legate de durabilitate în consultanța de investiții sau consultanța în materie de asigurări;
            
            
               (b)măsura în care se preconizează că riscurile legate de durabilitate vor avea un impact relevant asupra rentabilității produselor financiare cu privire la care se oferă consultanță;
            
            
               (c)modul în care politicile de remunerare ale firmelor de investiții care oferă consultanță de investiții și intermediarii de asigurări care oferă consultanță cu privire la IBIP reflectă integrarea riscurilor legate de durabilitate și sunt compatibile, după caz, cu obiectivul de investiții durabile al produsului financiar cu privire la care se oferă consultanță.
            
            
               3.Informările menționate la alineatul (1) și la alineatul (2) se realizează după cum urmează:
            
            
               (a)pentru AFIA, în informările furnizate investitorilor menționate la articolul 23 alineatul (1) din Directiva 2011/61/UE;
            
            
               (b)pentru întreprinderile de asigurare, prin furnizarea informațiilor menționate la articolul 185 alineatul (2) din Directiva 2009/138/CE;
            
            
               (c)pentru IORP, prin furnizarea informațiilor menționate la articolul 41 din Directiva (UE) 2016/2341;
            
         
         
            
               (d)pentru administratorii fondurilor cu capital de risc eligibile, prin furnizarea informațiilor menționate la articolul 13 alineatul (1) din Regulamentul (UE) nr. 345/2013;
            
            
               (e)pentru administratorii fondurilor de antreprenoriat social eligibile, prin furnizarea informațiilor menționate la articolul 14 alineatul (1) din Regulamentul (UE) nr. 346/2013;
            
            
               (f)pentru furnizorii de produse de pensii, în scris, cu suficient timp înainte ca un investitor individual să încheie un contract în legătură cu un produs de pensii;
            
            
               (g)pentru societățile de administrare a OPCVM, în prospectul menționat la articolul 69 din Directiva 2009/65/CE;
            
            
               (h)pentru firmele de investiții care furnizează servicii de administrare de portofolii sau oferă consultanță de investiții, în conformitate cu articolul 24 alineatul (4) din Directiva 2014/65/UE;
            
            
               (i)pentru intermediarii de asigurări care oferă consultanță de asigurări în legătură cu IBIP, în conformitate cu articolul 29 alineatul (1) din Directiva (UE) 2016/97.
            
            
               Articolul 5
            
            
               Transparența investițiilor durabile în informările precontractuale
            
            
               1.Atunci când un produs financiar are ca obiectiv investiții durabile sau investiții cu caracteristici similare și a fost desemnat un indice drept criteriu de referință, informațiile care trebuie să fie furnizate în conformitate cu articolul 4 alineatul (1) sunt însoțite de următoarele:
            
            
               (a)informații privind modul în care indicele desemnat este aliniat la obiectivul respectiv;
            
            
               (b)o explicație privind modul în care ponderarea și elementele constitutive ale indicelui desemnat aliniat la obiectivul respectiv diferă față de un indice general al pieței.
            
            
               2.Atunci când un produs financiar are ca obiectiv investiții durabile sau investiții cu caracteristici similare și nu a fost desemnat niciun indice drept criteriu de referință, informațiile menționate la articolul 4 alineatul (1) includ o explicație privind modul în care este atins acel obiectiv.
            
            
               3.Atunci când un produs financiar are ca obiectiv reducerea emisiilor de dioxid de carbon, informațiile care trebuie să fie furnizate în temeiul articolului 4 alineatul (1) includ expunerea vizată în ceea ce privește emisiile scăzute de dioxid de carbon.
            
            
               Prin derogare de la alineatul (2), atunci dând nu este disponibil niciun [criteriu de referință la nivelul UE privind emisiile scăzute de dioxid de carbon] sau [criteriu de referință privind impactul pozitiv asupra emisiilor de dioxid de carbon] în conformitate cu Regulamentul (UE) 2016/1011, informațiile menționate la articolul 4 includ explicații detaliate privind modul în care se asigură depunerea de eforturi continue pentru atingerea obiectivului de reducere a emisiilor de dioxid de carbon.
            
            
               4.Participanții la piața financiară includ în informațiile care trebuie să fie furnizate în temeiul articolului 4 alineatul (1) o indicație privind locul unde poate fi găsită metodologia utilizată pentru calcularea indicilor menționați la prezentul articol alineatul (1) și a criteriilor de referință menționate la prezentul articol alineatul (3) al doilea paragraf.
            
            
               5.Autoritatea Bancară Europeană (ABE), Autoritatea Europeană de Asigurări și Pensii Ocupaționale (EIOPA) și Autoritatea Europeană pentru Valori Mobiliare și Piețe (ESMA), prin intermediul Comitetului comun al autorităților europene de supraveghere („Comitetul comun”), elaborează proiecte de standarde tehnice de reglementare care indică mai detaliat prezentarea și conținutul informațiilor care trebuie să fie furnizate în temeiul prezentului articol.
            
            
               6.EBA, EIOPA și ESMA înaintează Comisiei aceste proiecte de standarde tehnice de reglementare până la [OP: Vă rugăm să introduceți data, respectiv 18 luni de la data intrării în vigoare].
            
            
               Se deleagă Comisiei competența de a adopta standardele tehnice de reglementare menționate la primul paragraf în conformitate cu procedura prevăzută la articolele 10-14 din Regulamentul (UE) nr. 1093/2010, Regulamentul (UE) nr. 1094/2010 și, respectiv, din Regulamentul (UE) nr. 1095/2010.
            
            
               Articolul 6
            
            
               Transparența investițiilor durabile pe site-urile web
            
         
         
            
               1.Participanții la piața financiară publică și mențin pe site-urile lor, pentru fiecare produs financiar menționat la articolul 5 alineatele (1), (2) și (3), următoarele: 
            
            
               (a)o descriere a obiectivului de investiții durabile;
            
            
               (b)informații privind metodologiile utilizate pentru a evalua, măsura și monitoriza impactul investițiilor durabile selectate pentru produsul financiar, inclusiv sursele de date, criteriile de selecție pentru activele suport și indicatorii de durabilitate relevanți utilizați pentru măsurarea impactului durabil global al produsului financiar;
            
            
               (c)informațiile menționate la articolul 5;
            
            
               (d)informațiile menționate la articolul 7.
            
            
               Informațiile care trebuie să fie furnizate în temeiul primului paragraf sunt publicate în mod clar și într-o zonă vizibilă a site-ului. 
            
            
               2.EBA, EIOPA și ESMA, prin intermediul Comitetului comun, elaborează proiecte de standarde tehnice de reglementare care indică mai detaliat prezentarea și conținutul informațiilor menționate la alineatul (1) literele (a) și (b). 
            
            
               EBA, EIOPA și ESMA înaintează Comisiei aceste proiecte de standarde tehnice de reglementare până la [OP: Vă rugăm să introduceți data, respectiv 18 luni de la data intrării în vigoare].
            
            
               Se deleagă Comisiei competența de a adopta standardele tehnice de reglementare menționate la primul paragraf în conformitate cu procedura prevăzută la articolele 10-14 din Regulamentul (UE) nr. 1093/2010, Regulamentul (UE) nr. 1094/2010 și, respectiv, din Regulamentul (UE) nr. 1095/2010.
            
            
               Articolul 7
            
            
               Transparența investițiilor durabile în rapoartele periodice
            
            
               1.Atunci când participanții la piața financiară pun la dispoziție un produs financiar menționat la articolul 5 alineatele (1), (2) și (3), aceștia includ în rapoartele periodice o descriere a următoarelor elemente:
            
            
               (a)impactul global legat de durabilitate pentru fiecare produs financiar, prin intermediul indicatorilor de durabilitate relevanți; 
            
            
               (b)atunci când un indice a fost desemnat drept criteriu de referință, o comparație între impactul global al produsului financiar cu indicele desemnat și un indice general al pieței în ceea ce privește ponderarea, elementele constitutive și indicatorii de durabilitate.
            
            
               2.Informările menționate la alineatul (1) se realizează după cum urmează:
            
            
               (a)pentru AFIA, în raportul anual menționat la articolul 22 din Directiva 2011/61/UE;
            
            
               (b)pentru întreprinderile de asigurări, anual, în scris, în conformitate cu articolul 185 alineatul (6) din Directiva 2009/138/CE;
            
            
               (c)pentru IORP, în declarația de pensie menționată la articolul 38 din Directiva (UE) 2016/2341 și prin furnizarea informațiilor menționate la articolul 43 din Directiva (UE) 2016/2341; 
            
            
               (d)pentru administratorii fondurilor cu capital de risc eligibile, în raportul anual menționat la articolul 12 din Regulamentul (UE) nr. 345/2013;
            
            
               (e)pentru administratorii fondurilor cu capital de risc eligibile, în raportul anual menționat la articolul 13 din Regulamentul (UE) nr. 346/2013;
            
         
         
            
               (f)pentru furnizorii de produse de pensii, în scris, cel puțin în rapoartele anuale sau în rapoartele prevăzute în legislația națională;
            
            
               (g)pentru societățile de administrare a OPCVM sau pentru societățile de investiții în OPCVM, în rapoartele semestriale și anuale menționate la articolul 69 din Directiva 2009/65/CE;
            
            
               (h)pentru firmele de investiții care furnizează servicii de administrare de portofolii, în rapoartele periodice menționate la articolul 25 alineatul (6) din Directiva 2014/65/UE.
            
            
               3.În scopul alineatului (1), participanții la piața financiară pot utiliza informațiile din rapoartele administratorilor în conformitate cu articolul 19 sau informațiile din declarațiile nefinanciare în conformitate cu articolul 19a din Directiva 2013/34/UE, după caz.
            
            
               4.EBA, EIOPA și ESMA, prin intermediul Comitetului comun, elaborează proiecte de standarde tehnice de reglementare care indică mai detaliat conținutul și prezentarea informațiilor menționate la alineatul (1).
            
            
               EBA, EIOPA și ESMA înaintează Comisiei aceste proiecte de standarde tehnice de reglementare până la [OP: Vă rugăm să introduceți data, respectiv 18 luni de la data intrării în vigoare].
            
            
               Se deleagă Comisiei competența de a adopta standardele tehnice de reglementare menționate la primul paragraf în conformitate cu procedura prevăzută la articolele 10-14 din Regulamentul (UE) nr. 1093/2010, Regulamentul (UE) nr. 1094/2010 și, respectiv, din Regulamentul (UE) nr. 1095/2010.
            
            
               Articolul 8
            
            
               Revizuirea informațiilor
            
            
               1.Participanții la piața financiară se asigură că orice informații publicate în conformitate cu articolul 3 sau cu articolul 6 sunt păstrate la zi. Atunci când un participant la piața financiară modifică aceste informații, pe același site este publicată o explicație clară a modificării respective.
            
            
               2.Alineatul (1) se aplică mutatis mutandis intermediarilor de asigurări care oferă consultanță de asigurări cu privire la IBIP și firmelor de investiții care oferă consultanță de investiții, în ceea ce privește orice informații publicate în conformitate cu articolul 3.
            
            
               Articolul 9
            
            
               Materialele publicitare
            
            
               1.Fără a aduce atingere legislației sectoriale mai stricte, în special Directivei 2009/65/CE, Directivei 2014/65/UE, Directivei (UE) 2016/97 a Parlamentului European și a Consiliului și Regulamentului (UE) nr. 1286/2014, participanții la piața financiară, intermediarii de asigurări care oferă consultanță de asigurări cu privire la IBIP și firmele de investiții care oferă consultanță de investiții se asigură că nu există contradicții între materialele lor publicitare și informațiile furnizate în temeiul prezentului regulament.
            
            
               2.EBA, EIOPA și ESMA pot elabora, prin intermediul Comitetului comun, proiecte de standarde tehnice de punere în aplicare care să stabilească prezentarea standard a informațiilor privind investițiile durabile.
            
            
               Se conferă Comisiei competența de a adopta standardele tehnice de punere în aplicare în conformitate cu articolul 15 din Regulamentul (UE) nr. 1093/2010, din Regulamentul (UE) nr. 1094/2010 și din Regulamentul (UE) nr. 1095/2010.
            
            
               Articolul 10
            
            
               Modificările Directivei (UE) 2016/2341 
            
            
               Directiva (UE) 2016/2341 se modifică după cum urmează:
            
            
               (1)La articolul 19, se adaugă următorul alineat (9):
            
         
         
            
               „(9) Se conferă Comisiei competența de a adopta, prin intermediul unor acte delegate în conformitate cu articolul 60a, măsuri care să asigure că: 
            
            
               (a)se ține seama de regula prudenței în ceea ce privește luarea în considerare a riscurilor de mediu, sociale și de guvernanță;
            
            
               (b)sunt incluși factorii de mediu, sociali și de guvernanță în deciziile interne privind investițiile și în procesele de gestionare a riscurilor.
            
            
               Aceste acte delegate iau în considerare dimensiunea, natura, anvergura și complexitatea activităților IORP și a riscurilor inerente acestor activități și asigură consecvența cu articolul 14 din Directiva 2009/65/CE, cu articolul 132 din Directiva 2009/138/CE și cu articolul 12 din Directiva 2011/61/UE.”
            
            
               (2)Se introduce articolul 60a, cu următorul text:
            
            
               „Articolul 60a
            
            
               Exercitarea delegării de competențe
            
            
               1. Competența de a adopta acte delegate este conferită Comisiei în condițiile prevăzute la prezentul articol.
            
            
               2. Se conferă Comisiei, pentru o perioadă de timp nedeterminată de la data intrării în vigoare a prezentului regulament, competența de a adopta actele delegate menționate la articolul 19 alineatul (9).
            
            
               3. Delegarea competențelor menționată la articolul 19 alineatul (9) poate fi revocată în orice moment de Parlamentul European sau de Consiliu. O decizie de revocare pune capăt delegării competenței specificate în decizia respectivă. Decizia produce efecte din ziua care urmează datei publicării acesteia în Jurnalul Oficial al Uniunii Europene sau de la o dată ulterioară menționată în decizie. Decizia nu aduce atingere valabilității actelor delegate care sunt deja în vigoare.
            
            
               4. Imediat ce adoptă un act delegat, Comisia îl notifică simultan Parlamentului European și Consiliului.
            
            
               5. Un act delegat adoptat în temeiul articolului 19 alineatul (9) intră în vigoare numai în cazul în care nici Parlamentul European, nici Consiliul nu a ridicat obiecții în termen de trei luni de la notificarea acestuia către Parlamentul European și Consiliu sau în cazul în care, înaintea expirării termenului respectiv, Parlamentul European și Consiliul au informat Comisia că nu vor formula obiecții. Respectivul termen se prelungește cu trei luni la inițiativa Parlamentului European sau a Consiliului.”
            
            
               Articolul 11
            
            
               Evaluarea 
            
            
               Până la [OP: Vă rugăm să introduceți data, respectiv 60 de luni de la data intrării în vigoare], Comisia efectuează o evaluare a aplicării prezentului regulament.
            
            
               Articolul 12
            
            
               Intrarea în vigoare și aplicarea
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament se aplică de la [OP: Vă rugăm să introduceți data, respectiv 12 luni de la data publicării în Jurnalul Oficial al Uniunii Europene].
            
            
               Cu toate acestea, articolul 5 alineatul (5), articolul 6 alineatul (2), articolul 7 alineatul (4), articolul 9 alineatul (2) și articolul 10 se aplică de la [OP: Vă rugăm să introduceți data intrării în vigoare], iar articolul 7 alineatele (1)-(3) se aplică de la [OP: Vă rugăm să introduceți data de 1 ianuarie a anului care urmează datei menționate la al doilea paragraf].
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European,
                        Pentru Consiliu,
               
               
                  Președintele
                        Președintele
               
            
         
         
            
                  
                     (1)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Următorii pași către un viitor european durabil. Acțiunea europeană pentru durabilitate [COM(2016) 739 final].
               
               
                  
                     (2)
                  
                        Un nou început pentru Europa: Agenda mea pentru locuri de muncă, creștere, echitate și schimbări democratice – Orientări politice pentru următoarea Comisie Europeană, Strasbourg, 15 iulie 2014.
               
               
                  
                     (3)
                  
                        Comunicarea Comisiei către Parlamentul European, Consiliu, Comitetul Economic și Social European, Comitetul Regiunilor și Banca Europeană de Investiții: Un Plan de investiții pentru Europa [COM(2014) 0903 final].
               
               
                  
                     (4)
                  
                        Document de lucru al serviciilor Comisiei privind revizuirea din 2012 a strategiei europene în domeniul bioeconomiei [SWD(2017) 374 final].
               
               
                  
                     (5)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Plan de acțiune privind edificarea unei Uniuni a piețelor de capital [COM(2015)468 final].
               
               
                  
                     (6)
                  
                        Cifra estimată este o medie a nevoii anuale de investiții pentru perioada 2021-2030, bazată pe proiecțiile modelului PRIMES utilizat de Comisia Europeană în evaluarea impactului propunerii de directivă privind eficiența energetică (2016).
               
               
                  
                     (7)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Plan de acțiune: finanțarea creșterii durabile [COM(2018)097 final].
               
               
                  
                     (8)
                  
                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
               
               
                  
                     (9)
                  
                        Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (JO L 335, 17.12.2009, p. 1).
               
               
                  
                     (10)
                  
                        Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010 (JO L 174, 1.7.2011, p. 1).
               
               
                  
                     (11)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
               
               
                  
                     (12)
                  
                        Directiva (UE) 2016/2341 a Parlamentului European și a Consiliului din 14 decembrie 2016 privind activitățile și supravegherea instituțiilor pentru furnizarea de pensii ocupaționale (IORP) (JO L 354, 23.12.2016, p. 37).
               
               
                  
                     (13)
                  
                        Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc (JO L 115, 25.4.2013, p. 1).
               
               
                  
                     (14)
                  
                        Regulamentul (UE) nr. 346/2013 al Parlamentului European și al Consiliului din 17 aprilie 2013 privind fondurile europene de antreprenoriat social (JO L 115, 25.4.2013, p. 18).
               
               
                  
                     (15)
                  
                        Regulamentul (UE) 2015/760 al Parlamentului European și al Consiliului din 29 aprilie 2015 privind fondurile europene de investiții pe termen lung (JO L 123, 19.5.2015, p. 98).
               
               
                  
                     (16)
                  
                        Regulamentul (UE) nr. 2017/1131 al Parlamentului European și al Consiliului din 14 iunie 2017 privind fondurile de piață monetară (JO L 169, 30.6.2017, p. 8).
               
               
                  
                     (17)
                  
                        Directiva (UE) 2016/97 a Parlamentului European și a Consiliului din 20 ianuarie 2016 privind distribuția de asigurări (JO L 26, 2.2.2016, p. 19).
               
               
                  
                     (18)
                  
                        Directiva (UE) 2017/828 a Parlamentului European și a Consiliului din 17 mai 2017 de modificare a Directivei 2007/36/CE în ceea ce privește încurajarea implicării pe termen lung a acționarilor (JO L 132, 20.5.2017, p. 1).
               
               
                  
                     (19)
                  
                        Directiva 2014/95/UE a Parlamentului European și a Consiliului din 22 octombrie 2014 de modificare a Directivei 2013/34/UE în ceea ce privește prezentarea de informații nefinanciare și de informații privind diversitatea de către anumite întreprinderi și grupuri mari(JO L 330, 15.11.2014, p. 1).
               
               
                  
                     (20)
                  
                        Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).
               
               
                  
                     (21)
                  
                        Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor: Plan de acțiune privind edificarea unei Uniuni a piețelor de capital [COM(2015)468 final].
               
               
                  
                     (22)
                  
                        Propunere de Regulament al Parlamentului European și al Consiliului de modificare a Regulamentelor (UE) nr. 1093/2010, 1094/2010, 1095/2010, 345/2013, 346/2013, 600/2014, 2015/760, 2016/1011, 2017/1129 [COM(2017) 536 final].
               
               
                  
                     (23)
                  
                        Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
               
               
                  
                     (24)
                  
                        Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
               
               
                  
                     (25)
                  
                        Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
               
               
                  
                     (26)
                  
                        Propunerea Comisiei de regulament al Parlamentului European și al Consiliului privind crearea unui produs paneuropean de pensii personale (PEPP) [COM(2017) 343 final].
               
               
                  
                     (27)
                  
                        Regulamentul (UE) 2015/760 al Parlamentului European și al Consiliului din 29 aprilie 2015 privind fondurile europene de investiții pe termen lung (JO L 123, 19.5.2015, p. 98).
               
               
                  
                     (28)
                  
                        Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).
               
               
                  
                     (29)
                  
                        JO C , , p. .
               
               
                  
                     (30)
                  
                        JO C , , p. .
               
               
                  
                     (31)
                  
                        Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, p. 1).
               
               
                  
                     (32)
                  
                        Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
               
               
                  
                     (33)
                  
                        Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (JO L 335, 17.12.2009, p. 1).
               
               
                  
                     (34)
                  
                        Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative (JO L 174, 1.7.2011, p. 1).
               
               
                  
                     (35)
                  
                        Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
               
               
                  
                     (36)
                  
                        Directiva (UE) 2016/97 a Parlamentului European și a Consiliului din 20 ianuarie 2016 privind distribuția de asigurări (JO L 26, 2.2.2016, p. 19).
               
               
                  
                     (37)
                  
                        Directiva (UE) 2016/2341 a Parlamentului European și a Consiliului din 14 decembrie 2016 privind activitățile și supravegherea instituțiilor pentru furnizarea de pensii ocupaționale (IORP) (JO L 354, 23.12.2016, p. 37).
               
               
                  
                     (38)
                  
                        Regulamentul (UE) nr. 345/2013 al Parlamentului European și al Consiliului din 17 aprilie 2013 privind fondurile europene cu capital de risc (JO L 115, 25.4.2013, p. 1).
               
               
                  
                     (39)
                  
                        Regulamentul (UE) nr. 346/2013 al Parlamentului European și al Consiliului din 17 aprilie 2013 privind fondurile europene de antreprenoriat social (JO L 115, 25.4.2013, p. 18).
               
               
                  
                     (40)
                  
                        Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).
               
               
                  
                     (41)
                  
                        Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).
               
               
                  
                     (42)
                  
                        Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru asigurări și pensii ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
               
               
                  
                     (43)
                  
                        Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
               
               
                  
                     (44)
                  
                        Directiva (UE) 2016/2341 a Parlamentului European și a Consiliului din 14 decembrie 2016 privind activitățile și supravegherea instituțiilor pentru furnizarea de pensii ocupaționale (IORP) (JO L 354, 23.12.2016, p. 37).
               
               
                  
                     (45)
                  
                        Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).